Illum, il-Kummissjoni Ewropea bagħtet abbozz ta' proposta lill-Istati Membri għal konsultazzjoni dwar estensjoni ulterjuri tal-kamp ta' applikazzjoni tal-Qafas Temporanju għal għajnuna mill-Istat li ġie adottat fid-19 ta' Marzu 2020 biex jagħti sostenn lill-ekonomija fil-kuntest tat-tifqigħa tal-coronavirus. Il-Qafas Temporanju ġie emendat għall-ewwel darba fit-3 ta' April 2020 biex iżid il-possibbiltajiet li l-pubbliku jsostni r-riċerka, l-ittestjar u l-produzzjoni ta' prodotti rilevanti għall-ġlieda kontra t-tifqigħa tal-coronavirus, biex jiġu protetti l-impjiegi u biex jingħata aktar sostenn lill-ekonomija. Fit-8 ta' Mejju 2020, il-Kummissjoni adottat it-tieni emenda li testendi l-kamp ta' applikazzjoni tal-Qafas Temporanju għall-miżuri ta' rikapitalizzazzjoni u ta' dejn subordinat. Issa, il-Kummissjoni qed tipproponi li tkompli testendi l-kamp ta' applikazzjoni tal-Qafas Temporanju billi tippermetti li l-Istati Membri (i) jagħtu sostenn lil ċerti impriżi mikro u żgħar, inkluż in-negozji l-ġodda li diġà kienu f'diffikultà qabel il-31 ta' Diċembru 2019, u (ii) jipprovdu inċentivi biex l-investituri privati jipparteċipaw f'miżuri ta' rikapitalizzazzjoni relatati mal-coronavirus. Issa, l-Istati Membri għandhom il-possibbiltà li jikkummentaw dwar l-abbozz tal-proposta tal-Kummissjoni. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet “Il-kumpaniji mikro, żgħar u ġodda jiffaċċjaw sfidi b'riżultat tal-kriżi tal-coronavirus. Dawn huma kruċjali għall-irkupru ekonomiku tal-Unjoni. Għaldaqstant, nipproponu li nestendu l-Qafas Temporanju biex nippermettu li l-Istati Membri jagħtu aktar sostenn lill-kumpaniji mikro u żgħar, inkluż il-kumpaniji l-ġodda. Barra minn hekk, nipproponu li nintroduċu kundizzjonijiet li jipprovdu inċentivi biex l-investituri privati jipparteċipaw flimkien mal-Istat fir-rikapitalizzazzjonijiet. Din hija aħbar tajba għax tnaqqas il-ħtieġa għall-għajnuna mill-Istat u r-riskju ta' distorsjonijiet tal-kompetizzjoni. Inkomplu naħdmu mill-qrib mal-Istati Membri biex niżguraw li n-negozji Ewropej ikollhom aċċess għal-likwidità li tkun meħtieġa b'mod urġenti, biex nikkontribwixxu għall-irkupru ekonomiku wara l-coronavirus.” L-iskop ewlieni tal-Qafas Temporanju huwa li jingħata sostenn immirat għall-kumpaniji li f'sitwazzjonijiet oħra kienu jkunu vijabbli u li jkunu daħlu f'diffikultà finanzjarja b'riżultat tat-tifqigħa tal-coronavirus. Għaldaqstant, il-kumpaniji li diġà kienu f'diffikultà qabel il-31 ta' Diċembru 2019 mhumiex eliġibbli għal għajnuna skont il-Qafas Temporanju, iżda jistgħu jibbenefikaw minn għajnuna skont ir-regoli eżistenti tal-għajnuna mill-Istat, b'mod partikolari l-Linji Gwida dwar is-Salvataġġ u r-Ristrutturar. Dawn il-Linji Gwida jistabbilixxu kundizzjonijiet ċari li skonthom dawn il-kumpaniji jridu jiddefinixxu pjanijiet ta' ristrutturar sodi li jippermettulhom jiksbu vijabbiltà fit-tul. Madankollu, il-kumpaniji mikro u żgħar ġew affettwati b'mod partikolari min-nuqqas ta' likwidità kkawżata mill-impatt ekonomiku tat-tifqigħa preżenti tal-coronavirus, u dan jiggrava d-diffikultajiet eżistenti tagħhom biex jaċċessaw il-finanzjament meta mqabbel mal-impriżi medji u kbar. Jekk jibqgħu ma jiġux indirizzati, dawn id-diffikultajiet jistgħu jwasslu għal għadd kbir ta' fallimenti ta' kumpaniji mikro u żgħar, u dan jikkawża tfixkil serju għall-ekonomija kollha tal-UE. Għaldaqstant, il-Kummissjoni qed tikkonsulta mal-Istati Membri dwar il-possibbiltà li jingħata sostenn pubbliku skont il-Qafas Temporanju lill-kumpaniji mikro u żgħar kollha, anke jekk dawn jikkwalifikaw li kienu f'diffikultà finanzjarja fil-31 ta' Diċembru 2019. Dan japplika sakemm dawn il-kumpaniji ma jkunux fi proċeduri ta' falliment, ma jkunux irċevew għajnuna għas-salvataġġ li ma jkunx tħallas lura jew ma jkunux soġġetti għal pjan ta' ristrutturar skont ir-regoli tal-għajnuna mill-Istat. Minħabba d-daqs limitat u l-involviment fi tranżazzjonijiet transfruntiera, l-għajnuna temporanja mill-Istat għall-kumpaniji mikro u żgħar hija anqas probabbli li tfixkel il-kompetizzjoni fis-Suq Intern mill-għajnuna mill-Istat għall-kumpaniji l-kbar. Din l-emenda effettivament se żżid il-possibbiltajiet li jingħata sostenn lill-kumpaniji l-ġodda, speċjalment dawk innovattivi li jistgħu jkunu qed jagħmlu telf fil-fażi ta' tkabbir tagħhom, li huma kruċjali għall-irkupru ekonomiku tal-Unjoni. Il-Kummissjoni tfakkar ukoll li l-impriżi żgħar u medji kollha li kien ilhom jeżistu għal inqas minn tliet snin fil-31 ta' Diċembru 2019 setgħu diġà jibbenefikaw mill-miżuri ta' għajnuna stabbiliti fil-Qafas Temporanju. Barra minn hekk, il-Kummissjoni tipproponi wkoll li tadatta l-kundizzjonijiet għall-miżuri ta' rikapitalizzazzjoni skont il-Qafas Temporanju għal dawk il-każijiet fejn l-investituri privati jikkontribwixxu għaż-żieda fil-kapital tal-kumpaniji flimkien mal-Istat. L-ewwel nett, il-bidliet proposti jippermettu li l-impriżi b'parteċipazzjoni azzjonarja tal-Istat eżistenti jiġġeneraw kapital simili għall-impriżi privati, filwaqt li jżommu l-istess salvagwardji biex jippreservaw il-kompetizzjoni effettiva fis-Suq Uniku. It-tieni, il-bidliet proposti jħeġġu l-injezzjonijiet ta' kapital b'parteċipazzjoni privata sinifikanti anke fil-kumpaniji privati, u dan jillimita l-ħtieġa għall-għajnuna mill-Istat u r-riskju ta' distorsjoni tal-kompetizzjoni.